Diari Oficial de la Generalitat Valenciana


Sumari del DOGV 6879, del 10-10-2012 (2012/9042)

RESOLUCIÓ de 5 de setembre de 2012, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual es convoca concurs públic per a la concessió d'incentius a xicotetes i mitjanes empreses per a la producció de curtmetratges i per al desenrotllament de contingut audiovisual multiplataforma, transmedia i cross-media.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6879

Data del DOGV
:   10-10-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/9042


Data del document
:   05-09-2012

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 5 de setembre de 2012, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual es convoca concurs públic per a la concessió d'incentius a xicotetes i mitjanes empreses per a la producció de curtmetratges i per al desenrotllament de contingut audiovisual multiplataforma, transmedia i cross-media. [2012/9042]
Amb el propòsit d'impulsar la creació d'obres audiovisuals a la Comunitat Valenciana i la promoció de la cultura, i de les empreses de producció audiovisual i empreses de servicis a la Comunitat Valenciana, l'Institut Valencià de l'Audiovisual i de la Cinematografia Ricardo Muñoz Suay (IVAC) establix entre els seus principals objectius el suport al sector audiovisual valencià i a la creació d'obres audiovisuals que servisquen de foment de la cultura i l'idioma valencià per mitjà de la concessió d'incentius. Estos incentius estan establits en l'article 8 de la Llei 1/2006, de 19 d'abril, de la Generalitat, del Sector Audiovisual. Per tot el que s'ha exposat i d'acord amb l'article 49 de la Llei Orgànica 1/2006, de 10 d'abril, de reforma de la Llei Orgànica 5/1982 d'1 de juliol, per la qual es va aprovar l'Estatut d'Autonomia de la Comunitat Valenciana, i fent ús de les facultats que em conferix la Llei 5/1998, de 18 de juny, de Creació de l'Institut Valencià de l'Audiovisual i de la Cinematografia Ricardo Muñoz Suay, i atenent el que disposa la Llei 38/2003, de 17 de novembre, General de Subvencions, el Reglament General de Subvencions, aprovat per Reial Decret 887/2006, de 21 de juliol, el text refós de la Llei d'Hisenda Pública de la Generalitat Valenciana, i el que disposa la Llei 1/2006, de 19 d'abril, de la Generalitat, del Sector Audiovisual, resolc
Primer
Convocar concurs públic per a la concessió per mitjà de concurrència competitiva d'incentius per a la producció de curtmetratges i per al desenrotllament de contingut audiovisual multiplataforma, transmedia i cross-media a la Comunitat Valenciana i aprovar les bases i els annexos pels quals es regiran estos incentius.
Segon
L'import global màxim d'estos incentius és de 160.000 euros, dels quals 100.000 euros s'abonaran amb càrrec a la línia T4006000 del capítol IV del pressupost de l'any 2012 de l'IVAC i els 60.000 euros restants amb càrrec al pressupost de 2013.
Tercer
L'eficàcia de la present convocatòria d'incentius queda condicionada a l'existència, en el pressupost de l'IVAC per a l'any 2013, de crèdit adequat i suficient per a atendre els incentius previstos en estes d'acord amb el text refós de la Llei d'Hisenda Pública de la Generalitat Valenciana.
Quart
La present resolució produirà efectes des de l'endemà de ser publicada en el Diari Oficial de la Comunitat Valenciana.
La present convocatòria d'incentius no cal que siga notificada a la Comissió Europea per no reunir tots els requisits de l'article 107.1 del Tractat de la CE, atés que les estes s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres. Esta resolució no podrà aplicar-se a les empreses que operen en els sectors determinats en el punt 1 de l'article 1r del Reglament 1998/2006 de la Comissió, de 15 de desembre de 2006. L'ajuda total sota este concepte de minimis, concedida a qualsevol empresa, no podrà excedir els 200.000 euros en un període de tres exercicis fiscals. El centre gestor ha de comprovar que no se supera el límit mencionat en l'apartat anterior.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la presidència de l'IVAC, en el termini d'un mes a comptar de l'endemà de la publicació de la present resolució.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació de la present resolució.
València, 5 de setembre de 2012.- La presidenta de l'Institut Valencià de l'Audiovisual i de la Cinematografia Ricardo Muñoz Suay: Lola Johnson Sastre.
ANNEX I
Bases reguladores de la convocatòria pública per a l'adjudicació d'incentius a xicotetes i mitjanes empreses per a la producció de curtmetratges i per al desenrotllament de contingut audiovisual multiplataforma.
1. Objecte dels incentius
Els incentius regulats per la present resolució tenen com a objecte el suport als emprenedors en el sector audiovisual, la producció audiovisual de creació i de contingut artístic, cultural i social, la utilització del valencià en les obres audiovisuals i la incorporació de les noves tecnologies de la comunicació en la Comunitat Valenciana.
2. Modalitats i conceptes
La convocatòria preveu els incentius per a la producció de curtmetratges de ficció, documental o animació, i el desenrotllament de contingut audiovisual multiplataforma que incloguen un plantejament transmedia i cross-media en versió en valencià. Els continguts multiplataforma subvencionables hauran de formar una sèrie d'un mínim de 3 capítols i una duració total mínima de 10 minuts, així com, de manera inexcusable, el seu vessant multiplataforma amb continguts web i/o interactius: pàgines, blogs, xarxes socials, aplicacions per a dispositius portàtils, etc.
- Curtmetratge: la pel·lícula cinematogràfica que tinga una duració inferior a seixanta minuts.
- Multiplataforma: formats ideats per a servir-se a través de qualsevol dispositiu o suport de vídeo, tenint en compte les peculiaritats de tots i cada un d'estos i amb vista a aprofitar els avantatges que proposen: telèfon mòbil, ordinador, mp4, WebTV, IPTV, etc.
- Transmedia: la narrativa gira sobre una idea central que pot ser duta a terme transversalment en totes les plataformes de comunicació, des d'un film fins a una sèrie d'animació o una acció de mobilització espontània (flashmob). Hi ha una idea central del guió, però cada element té un contingut diferent i és independent.
- Cross-media: la integració entre les tres plataformes fonamentals de comunicació existents: gràfica-web-vídeo. S'han de considerar tots els aspectes que configuren el contingut: disseny gràfic de marca, aplicació a la web i integració en el vídeo.
3. Beneficiaris i consideració d'ajudes minimis
3.1. Dins dels límits pressupostaris i d'acord amb les condicions i criteris que s'establixen en estes bases, podran obtindre estos incentius les persones físiques, agrupacions d'interés econòmic i xicotetes i mitjanes empreses de producció valencianes inscrites en el Registre Administratiu d'Empreses Audiovisuals de la Comunitat Valenciana.
3.2. Els projectes sol·licitants hauran de complir els requisits per a poder obtindre la consideració d'obres audiovisuals i cinematogràfiques valencianes d'acord amb l'article 10 de la Llei 1/2006, de 19 d'abril, de la Generalitat, del Sector Audiovisual. Seran desestimats els projectes que no complisquen les condicions per a obtindre la consideració d'obres audiovisuals i cinematogràfiques valencianes, les quals hauran de ser acreditades per la persona sol·licitant en el projecte. Si no ho fa se li revocaran els incentius concedits.
A l'efecte de la present resolució i d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual, tindran la consideració d'obres audiovisuals i cinematogràfiques valencianes les obres originàries de la Comunitat Valenciana realitzades per una empresa de producció establida a tots els efectes en la Comunitat Valenciana, que complisquen els requisits següents:
- Que els autors (guionistes, directors i músics) de l'obra siguen residents a la Comunitat Valenciana, almenys en un 75 per 100.
- Que els integrants dels equips tècnics i artístics que participen en la seua elaboració, com ara intèrprets (sense computar a este efecte els de figuració), els directors de producció, de fotografia, de so, de muntatge, de decorats i de vestuari, siguen, almenys, en un 75 per 100, residents a la Comunitat Valenciana.
- Que el rodatge, excepte exigències del guió, la postproducció en estudi i els treballs de laboratori, es realitzen en territori de la Comunitat Valenciana.
- Així mateix, tindran la consideració d'obres audiovisuals i cinematogràfiques valencianes les coproduïdes per una empresa de producció resident a tots els efectes en la Comunitat Valenciana, juntament amb altres empreses de producció de fora de la Comunitat, sempre que l'empresa valenciana tinga com a mínim una participació del 30 per 100 en el cost total de la producció i la contribució dels equips tècnics i artístics valencians a la mateixa arribe, almenys, al mateix percentatge.
3.3. Únicament podran ser beneficiaris d'estos incentius les persones individuals i les xicotetes i mitjanes empreses (PIMES) segons la definició establida en el Reglament (CE) núm. 800/2008 de la Comissió, de 6 d'agost de 2008.
Als efectes de la present resolució, es considerarà empresa a tota entitat, independentment de la seua forma jurídica, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de manera regular i que reunisca els requisits següents:
- La categoria de microempreses, xicotetes i mitjanes empreses (PIME) està constituïda per les empreses que ocupen menys de 250 persones i el volum de negocis de les quals anual no excedix els 50 milions d'euros o el balanç general del qual anual no excedix els 43 milions d'euros.
- En la categoria de les PIME, es definix una xicoteta empresa com una empresa que ocupa menys de 50 persones i el volum de negocis de la qual anual o el balanç general del qual anual no supera els 10 milions d'euros.
- En la categoria de les PIME, es definix a una microempresa com una empresa que ocupa a menys de 10 persones i el volum de negocis anual o el balanç general del anual de la qual no supera els 2 milions d'euros.
3.4. No podran accedir a estos incentius els projectes que, en el moment de la decisió de la comissió avaluadora corresponent, ja s'hagen realitzat i estrenat en qualsevol plataforma de difusió. Els projectes que hagen sigut subvencionats en convocatòries anteriors no podran accedir novament a estes subvencions.
3.5. Els incentius concedits per mitjà d'esta resolució estan acollides al règim de minimis establit en el Reglament (CE) núm. 1998/2006 de la Comissió, de 15 de desembre de 2006 (DOUE número L 379 de 28.12.2006), relatiu a l'aplicació de l'article 107 del Tractat a les ajudes de minimis.
En cap cas estos incentius podran superar l'import màxim total per beneficiari de 200.000 € durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, d'acord amb el que establix el Reglament (CE) núm. 1998/2006 de la Comissió.
Sense perjuí del que s'ha dit anteriorment, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïra a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
Als efectes de control de les ajudes concedides a l'empara del Reglament de minimis, l'IVAC mantindrà un registre detallat d'esta i de totes les altres subvencions que s'acullen a la regla de minimis.
3.6 No podran accedir a estos incentius els projectes especificats en els punts 9 i 10 de l'article 8 de la Llei 1/2006, de 19 d'abril, de la Generalitat, del Sector Audiovisual.
4. Sol·licituds. Requisits generals i normes de tramitació
4.1. El termini de presentació de les sol·licituds serà de quinze dies naturals a partir de l'endemà de la publicació d'esta resolució en el Diari Oficial de la Comunitat Valenciana.
4.2. Les sol·licituds es formalitzaran en el model d'instància (annex II), que es troba disponible en la pàgina web de l'IVAC () i en les dependències administratives de l'IVAC, i s'hi ha d'adjuntar la documentació següent:
a) Alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com l'últim rebut de l'impost, o si és el cas, declaració jurada de trobar-se exempt del pagament del dit impost. No s'haurà de presentar la documentació relacionada en este punt en el cas d'estar inscrits en el Registre Administratiu d'Empreses Audiovisuals de la Comunitat Valenciana, cosa que hauran de fer constar en l'imprés de sol·licitud (annex II).
b) Dades bancàries, número de compte, agència i nom de l'entitat en la qual el sol·licitant desitge rebre l'ajuda en cas de ser concedida. És necessari que el titular del compte corrent siga l'empresa que sol·licita la subvenció (annex III).
c) Declaració responsable de compliment de la normativa sobre integració laboral de persones amb discapacitat, o si és el cas, l'exempció de la dita obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV número 4.479, de 11.04.2003) i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (annex II).
d) Declaració responsable de no concórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions, segons model que s'inclou com a annex II d'esta convocatòria.
e) Acreditació de l'empresa de posseir els pertinents drets de propietat intel·lectual sobre el guió, i si és el cas, el d'opció sobre l'obra preexistent.
f) En el cas de coproduccions, s'haurà d'aportar còpia compulsada del contracte de coproducció.
g) Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques i privades per a la mateixa finalitat, en la qual en justificaran documentalment la quantia (annex II).
h) Declaració d'ajudes minimis (annex II).
i) Autorització a la Generalitat Valenciana per a la utilització de la producció incentivada en les activitats relacionades amb la política de promoció de l'audiovisual valencià (annex II).
j) Declaració d'obra cultural (annex II).
Per a ser beneficiaris de les ajudes regulades en esta resolució, els projectes hauran de complir, almenys, dos dels criteris culturals següents:
- Que l'acció de l'obra audiovisual es duga a terme principalment a la Comunitat Valenciana.
- Que almenys un dels personatges principals estiga lligat amb la cultura valenciana o amb l'àmbit territorial lingüístic valencià.
- Que la versió original de l'obra audiovisual siga en valencià.
- Que el guió de l'obra audiovisual siga una adaptació d'una obra literària original.
- Que el tema de l'obra audiovisual forme part o es derive de la cultura o del patrimoni valencià o europeu.
- Que el tema de l'obra audiovisual es referisca a l'art o a un o a diversos artistes.
- Que el tema de l'obra audiovisual es referisca a personatges o a esdeveniments històrics.
- Que l'obra audiovisual tracte temes actuals, culturals, socials o polítics d'interés per a la població de la Comunitat Valenciana.
- Que el tema de l'obra audiovisual faça referència a un esdeveniment de significació universal i d'interés, fictici o real.
- Que l'obra audiovisual utilitze el patrimoni arquitectònic, arqueològic o natural de la Comunitat Valenciana per a reflectir el context cultural europeu.
k) Per als projectes de contingut multiplataforma: quatre exemplars en format paper del projecte format per:
1. Guió de la sèrie i tractament d'esta (descripció de personatges, mapa de trames, tractament narratiu i audiovisual, concept art: logotip, estil gràfic, aplicació a web, etc.)
2. Memòria de la sèrie i la seua capacitat d'integració transmedia i cross-media. Determinació del target. Continuïtat i periodicitat de la sèrie ben determinada. Idoneïtat i punts diferenciadors. Especificació dels paràmetres de compressió amb uns rangs mínims de qualitat de vídeo/àudio.
3. Fitxa resum del projecte: títol, autor, productor/a, format, gènere, duració del capítol, nombre de capítols per temporada, periodicitat, canal/s de difusió ideal/s, target, premissa o storyline, sinopsi i possibles referents (annex VI).
4. Historial professional de l'empresa productora i projecció empresarial.
5. Pressupost de la producció, en el qual s'indique el gasto previst aproximat que s'ha de fer a la Comunitat Valenciana.
6. Pla de finançament raonat i degudament documentat per mitjà d'aportació, si és el cas, dels contractes o acords subscrits a este efecte.
7. Pla de difusió online/offline de la producció.
8. Pla de treball, amb indicació del temps de rodatge, dates i localitzacions.
9. Composició de l'equip tècnic i artístic. Trajectòria professional.
10. Annex IV. Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual.
11. Annex VIII. Declaració responsable sobre els criteris de valoració.
l) Per als projectes de curtmetratge: quatre exemplars en format paper del projecte format per:
1. Guió, sinopsi de 10 línies i tagline.
- Memòria de producció i direcció.
2. Annex VII. Fitxa-resumen del projecte. (Títol, sinopsi breu, fitxa tècnica breu, finançament).
3. Historial professional de l'empresa productora i projecció empresarial.
4. Pressupost de la producció segons model que es facilitarà en l'IVAC i que està disponible en la pàgina web . En el cas de curtmetratges, pressupost abreviat, en el qual s'indique el gasto previst aproximat que es farà a la Comunitat Valenciana.
5. Pla de finançament raonat i degudament documentat per mitjà d'aportació, si és el cas, dels contractes o acords subscrits a este efecte, amb especial referència a les aportacions, subvencions o ajudes sol·licitades i/o rebudes, d'altres administracions o institucions públiques o privades.
6. Pla de comercialització de la producció que indique expressament el seu pla de difusió en festivals i en els entorns on l'obra audiovisual puga tindre la seua major repercussió.
7. Pla de treball, amb indicació del temps de rodatge, dates i localitzacions. S'ha d'indicar amb exactitud el nombre total de dies de rodatge/gravació, les dates i les localitzacions exactes, i el nombre de dies de rodatge/gravació a la Comunitat Valenciana.
8. Composició de l'equip tècnic i artístic. Amb presentació d'escrits de coneixement i interés per part dels principals components d'estos equips. Trajectòria professional de l'equip creatiu (director, guionista, director de fotografia, compositor de la música i productor executiu).
9. Empreses de servicis que participen en el projecte. Còpies de contractes de coproducció, venda de drets a televisió, distribució, etc.
10. Còpies de contractes de coproducció, venda de drets a televisió...
11. Annex IV. Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual.
12. Annex VIII. Declaració responsable sobre els criteris de valoració.
4.3. Tota la documentació requerida junt amb la sol·licitud haurà de dirigir-se a l'IVAC i presentar-se en el seu registre o podrà enviar-se per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Amb la finalitat de facilitar la gestió administrativa, en el cas de presentar la documentació en registre diferent del de l'IVAC podrà comunicar-se l'endemà per fax, telegrama o correu electrònic () a l'esmentat Institut.
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP. En este cas, la sol·licitud s'ha d'emplenar amb l'aplicació informàtica establida a este efecte i el sol·licitant haurà de disposar de firma electrònica d'entitats o de ciutadà emesa per l'ACCV: , o DNI electrònic.
4.4. Qualsevol eventualitat o modificació que es produïsca en el projecte presentat haurà de ser comunicada a l'IVAC en termini de deu dies des que es produïsca. Vista la modificació plantejada, els criteris per a la concessió de l'ajuda i la resta de condicions de la convocatòria, la corresponent comissió avaluadora, a través del director de l'IVAC, modificarà l'ajuda concedida.
4.5. Si la sol·licitud no inclou totes les dades exigits o falta alguna documentació especificada en els punts a, b, c, d, e, f, g, h, i i j de la base 4.2, s'instarà l'interessat perquè en el termini de 10 dies esmene estos defectes, amb l'advertència que si no ho fa es considerarà que desistix en la seua petició, segons disposa l'article 71.1 de la Llei 30/1992, de 26 de novembre, prèvia resolució que haurà de ser dictada en els termes que preveu l'article 42 de l'esmentada llei. La documentació, de tipus no administrativa, prevista en la base 4.2. k) i l), haurà de presentar-se inexcusablement en el termini establit en el punt 4.1, i si no ho fa, la comissió no valorarà la documentació no presentada en el termini establit.
4.6. L'IVAC podrà sol·licitar a l'interessat que comparega personalment o que aporte els documents o la informació que considere necessària per a l'estudi del projecte per al qual se sol·licita l'ajuda. La documentació sol·licitada podrà ser merament aclaridora; en cap cas podrà tractar-se de documentació exigida en la sol·licitud d'acord amb estes bases. L'IVAC podrà sol·licitar informes de valoració de professionals sobre els projectes presentats.
4.7. El contingut d'informació falsa o que no es corresponga amb la realitat en els annexos 2 a 8 de la convocatòria suposarà la desestimació automàtica i la no-valoració per part de la comissió, o, si és el cas, podrà produir-se la revocació de la subvenció concedida.
4.8. Conforme a l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè l'IVAC puga obtindre de manera directa l'acreditació de les circumstàncies previstes en els articles 18 i 19 del mateix decret a través de certificats telemàtics.
5. Característiques dels incentius
5.1. L'import dels incentius regulats per la present resolució en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, produïsca sobrefinançament. En cas de produir-se, es reduirà l'import de l'ajuda fins al límit màxim que corresponga.
5.2. Estos incentius seran incompatibles amb altres ajudes o incentius concedides per la Generalitat Valenciana.
6. Adjudicació dels incentius
6.1. Vist l'informe de la comissió avaluadora, la direcció general de l'IVAC, o qui ostente les seues competències, com a òrgan instructor, formularà proposta de resolució provisional, que serà exposada en el tauler d'anuncis de l'IVAC i en la pàgina web . Passats deu dies, la direcció de l'IVAC elevarà proposta de resolució definitiva a la presidència de l'IVAC, la qual resoldrà l'adjudicació dels incentius, la quantia d'estos, així com la seua distribució per anualitats.
En tot cas, la dita resolució haurà de ser dictada en el termini màxim de sis mesos a partir de la finalització del termini de presentació de sol·licituds. En el cas que la convocatòria no siga resolta en el termini establit anteriorment, es consideraran desestimades totes les sol·licituds. La resolució d'adjudicació dels incentius serà publicada en el Diari Oficial de la Comunitat Valenciana d'acord amb l'article 18 de la Llei General de Subvencions.
6.2. A partir de la data d'exposició de la proposta de resolució provisional, l'IVAC comprovarà, si és el cas, respecte als beneficiaris, la certificació positiva d'estar al corrent de les seues obligacions tributàries i davant la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En el cas de no autoritzar-se a l'IVAC, serà el beneficiari qui ho haurà d'acreditar. En cas de no poder-se acreditar la certificació positiva d'estar al corrent de les obligacions tributàries i davant la Seguretat Social, la comissió avaluadora redactarà un nou informe en el qual s'ecloga aquells sol·licitants que no hagen acreditat el compliment de les obligacions tributàries i davant la Seguretat Social establit en l'article 14.1.e de la Llei General de Subvencions.
6.3. En el cas que es produïra alguna renúncia o es revocara alguna subvenció, podrà disposar-se de la quantitat resultant per mitjà de nou informe de la comissió avaluadora, vist el qual la direcció de l'IVAC elevarà nova proposta a la presidència de l'IVAC, la qual resoldrà incrementant la quantitat concedida a algun dels beneficiaris o incloent-ne altres inicialment exclosos, sempre que estos hagen aconseguit la valoració mínima d'acord amb els criteris valoratius previstos en estes bases.
6.4. Preferència en la concessió dels incentius. Es complirà el que disposa l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat i, en l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
7. Avals de les subvencions
En els casos en què la subvenció siga biennal, el beneficiari podrà presentar abans del 30 de desembre de 2012 justificant dels Servicis Territorials de la Conselleria d'Hisenda i Administració Pública d'haver constituït un aval o d'haver contractat una assegurança de caució per l'import de la subvenció assignat a 2012, en ambdós casos en la forma i les condicions que s'indiquen en el RD 1098/2001, de 12 d'octubre, a fi que li siga abonada la subvenció corresponent.
8. Obligacions dels beneficiaris
8.1. Les obligacions que amb caràcter general establix l'article 47 del text refós de la Llei d'Hisenda Pública de la Generalitat Valenciana per als beneficiaris de subvencions amb càrrec als Pressupostos de la Generalitat i les que establix l'article 14 de la Llei 38/2003, de 17 de novembre, General de Subvencions.
8.2. Finalitzar l'activitat objecte de la subvenció dins de l'any que s'especifique en el respectiu pla de treball, i l'acreditació del cost final de la producció per mitjà d'informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes, que es regirà pel que disposen les normes de procediment previstes en la legislació vigent en matèria d'auditories, i, en tot cas, d'acord amb els articles 30 i 31 de la Llei General de Subvencions. El beneficiari haurà de fer un gasto local com a mínim equivalent a l'import de l'incentiu concedit per l'IVAC, entenent per gasto local aquell que es fa al territori de la Comunitat Valenciana. En el cas que el gasto local siga inferior a l'incentiu concedit per l'IVAC, podrà disminuir-se l'incentiu concedit per a ajustar-se al gasto local realitzat. El gasto local haurà de quedar reflectit en l'informe d'auditoria.
8.3. Comunicar a l'IVAC qualsevol eventualitat o modificació que puga afectar el desenrotllament de l'objecte de la subvenció en el termini de deu dies des que es produïsca.
8.4. Fer constar en els títols de crèdit de la producció audiovisual i en la publicitat i propaganda d'esta la col·laboració de l'IVAC i de la Generalitat, i incorporar el logotip que es facilitarà en l'IVAC.
8.5. Entregar a l'IVAC amb duració indefinida i per al compliment dels seus fins de conservació i difusió del patrimoni audiovisual valencià un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés intervé el sistema fotoquímic, s'entregarà l'interpositiu, l'internegatiu o el negatiu original més el negatiu de so sincronitzat corresponents a la versió definitiva de la producció, en el cas que s'hagen realitzat. En el cas que la versió original de la producció no siga cap de les dos llengües oficials de la Comunitat Valenciana, s'entregarà, a més, la banda negra de subtítols o el fitxer per a la inserció dels subtítols. En tots els casos s'ha d'entregar, a més, còpia en Betacam Digital i tres DVD amb els diferents idiomes (valencià i castellà, i subtitulat en anglés), si és el cas. La versió en valencià és obligatòria, a més d'una versió en castellà o amb subtítols en castellà i una versió amb subtítols en anglés.
En el cas que tot el procés es faça per mitjà de sistemes electrònics, el material per a preservació s'entregarà en el sistema, format i suport de més qualitat usats en la producció: per a qualitats 2K o superiors s'entregarà un disc dur amb els fitxers d'imatge i so sense compressió; per a qualitats HD s'entregarà cinta HD SR i per a qualitats PAL, s'entregarà Betacam Digital. Estos materials correspondran a la versió definitiva de la pel·lícula i als diferents idiomes acceptats per a la subvenció (valencià, castellà i anglés). En tots els casos s'entregarà DVD amb les tres versions. En el cas dels projectes multiplataforma s'entregarà un disc dur amb tot el projecte web i gràfic.
Així mateix, s'entregarà informació tècnica de les qualitats, formats i suports empleats al llarg de tot el procés, segons el model que podrà emplenar-se en la web de l'IVAC ().
En tots els casos s'entregarà material gràfic de promoció de la producció subvencionada si n'hi ha (cartells, fotografies, pressbook, etc.), i s'inclourà sinopsi i una fitxa tècnica i artística actualitzada que podrà emplenar-se en la web de l'IVAC ().
En el cas d'entregar DCP, haurà d'entregar-se sense codificar per a facilitar la labor de l'IVAC.
8.6. Comunicar a l'IVAC la data d'inici i finalització del rodatge o gravació. L'inici ininterromput del rodatge o gravació s'ha de comunicar amb anterioritat al 30 de juny de 2013. Transcorregut el dit termini sense rebre's la notificació expressa se'l podrà declarar decaigut en el seu dret a la subvenció concedida. En el cas d'incomplir la data de rodatge ininterromput comunicada a l'IVAC en un termini superior a un mes, se'l podrà declarar decaigut en el seu dret a la subvenció concedida.
8.7. Si és el cas, comunicar per escrit, abans del 30 de juny de 2013, la renúncia a l'ajuda concedida, quan no siga possible la realització de la finalitat per a la qual haja sigut concedida o el compliment de les condicions previstes en estes bases i en l'article 14 de la Llei 38/2003, de 17 de novembre, General de Subvencions.
8.8. Reintegrar l'import de l'ajuda, una vegada cobrada, en els supòsits previstos en l'article 37 de la Llei 38/2003, General de Subvencions.
8.9. És d'aplicació el règim sancionador establit en el títol IV de la Llei 38/2003, General de Subvencions.
8.10. Les empreses beneficiàries d'estos incentius es comprometen a participar en totes aquelles activitats de promoció de l'audiovisual valencià organitzades per l'IVAC en les quals participen les obres subvencionades.
8.11. Les empreses beneficiàries d'estos incentius, pel fet de presentar-se a esta convocatòria, autoritzen la difusió de les produccions subvencionades en la pàgina web de l'IVAC i la seua projecció en les activitats que l'IVAC organitze per a la seua promoció i es comprometen a estar presents en estes activitats a través d'algun dels participants de l'obra (responsable de la producció, de la direcció o intèrprets).
8.12. En coordinació amb l'IVAC, les empreses beneficiàries comptaran amb un representant de l'IVAC en totes aquelles activitats de promoció de les obres subvencionades que facen les productores (preestrenes, rodes de premsa, presentació de rodatges, presentació en festivals, etc.). L'IVAC posarà a disposició de totes les produccions subvencionades la sala Luis García Berlanga, de l'edifici Rialto, per a la presentació, preestrenes i rodes de premsa, en el cas que les empreses beneficiàries ho consideren convenient i sempre que la programació de la filmoteca ho permeta.
8.13. Les obres subvencionades han de fer obligatòriament una versió en valencià.
8.14. Aquells empreses productores que havent obtingut subvenció no duguen a terme la realització dels projectes subvencionats i incomplisquen els terminis de rodatge declarats abans del 30 de juny de 2013, d'acord amb la base 8.6, podran ser penalitzades i no podran presentar-se a la convocatòria d'estos incentius següent a la data de resolució en què es declare decaigut el dret a la subvenció. El rodatge de la producció haurà de finalitzar-se abans del 30 de novembre de 2013. Si no s'ha rodat en eixa data es revocarà l'ajuda concedida.
9. Justificació del gasto (annex V)
9.1. Els beneficiaris que hagen de justificar la totalitat o una part de la subvenció dins de l'exercici econòmic de 2012 hauran de complir les obligacions establides en el punt 8 d'este annex i presentar fins al 30 de desembre de 2012:
a) Acreditació del cost de la producció, que serà com a mínim igual a l'incentiu atorgat, informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes, que es regirà d'acord amb les normes de procediment previstes en la legislació vigent en matèria d'auditories audiovisuals i legislació en matèria de subvencions, i que haurà de reflectir en l'informe el gasto local realitzat conforme al punt 8.2 d'este annex. En la primera acreditació de gasto de l'any 2012 es podrà substituir l'informe d'auditoria per factures en els casos en què la justificació de l'ajuda siga parcial, i s'haurà de presentar l'informe definitiu d'auditoria abans del 30 de novembre de 2013.
b) Justificant de l'IVAC d'haver depositat els materials indicats en la base 8.5 d'este annex. Si no es deposita el material definitiu, el beneficiari disposarà d'un termini màxim i improrrogable fins al 30 de març de 2014 per a esmenar les deficiències i depositar en l'arxiu de l'IVAC el material o les còpies en perfectes condicions.
c) Declaració actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat, que justifique documentalment la quantia d'estes, o bé declaració que la informació facilitada respecte d'això en la sol·licitud no ha patit variacions des de la data de la seua presentació.
d) Llista de títols de crèdit i plantilla d'informació de la producció. Informació tècnica de les qualitats, formats i suports usats. Versió que es puga emplenar en línia per mitjà de la web de l'IVAC ()
9.2. Les empreses beneficiàries que obtinguen una subvenció biennal hauran d'aportar:
a) Abans del 30 de desembre de 2012, auditoria o factures en què es justifiquen gastos realitzats en 2012 per un import com a mínim igual a la part de la subvenció fixada per a eixa anualitat.
b) Abans del 30 de novembre de 2013, complir les obligacions establides en la base 8 d'este annex I i presentar tota la documentació que s'ha especificat en els punts 9.1. a), b), c) i d).
9.3. Tota la documentació justificativa haurà de dirigir-se a l'IVAC.
9.4. En el cas que els justificants no siguen documents originals, s'acceptaran fotocòpies compulsades pel funcionari habilitat a este efecte.
9.5. Els crèdits pressupostaris afectes a esta convocatòria, disposats i no pagats per falta de justificació o per ser esta insuficient o incorrecta podran ser anul·lats al concloure l'exercici, i el beneficiari perdrà el dret a percebre la subvenció assignada a eixa anualitat.
9.6. Els justificants que s'aporten s'hauran de referir a gastos realitzats a partir de l'1 de gener de 2012 o que es referisquen inequívocament a la producció subvencionada i que estiguen dins dels terminis marcats per la legislació vigent.
9.7. S'autoritza els beneficiaris d'estos incentius a finalitzar l'objecte de l'ajuda de manera anticipada a la periodificació en anualitats que preveja la resolució de concessió d'esta convocatòria.
9.8. La falta de justificació dels gastos determinarà la pèrdua del dret al cobrament de l'ajuda concedida.
10. Pagament dels incentius
10.1. El pagament de la subvenció concedida es farà efectiu després de l'aportació per part del beneficiari de la documentació requerida en els punts 9.1 i 9.2 de les bases d'este annex.
10.2. Es podrà anticipar el cobrament de fins al 15% de la quantitat subvencionada amb càrrec al pressupost de 2012 prèvia presentació d'un aval bancari o d'una assegurança de caució per este import, el qual es depositarà en la Conselleria d'Hisenda i Administració Pública. Este aval es tornarà una vegada s'haja presentat la documentació justificativa i s'hagen complit les altres obligacions establides.
11. Reintegrament de les quantitats percebudes
La concurrència de qualsevol dels supòsits previstos en l'article 37 de la Llei General de Subvencions així com l'incompliment de les obligacions establides en les bases d'esta convocatòria serà causa de revocació de la subvenció i obligarà, si és el cas, a la devolució de les quantitats percebudes. Qualsevol alteració unilateral, per part del beneficiari, de les condicions tingudes en compte per a la concessió de l'ajuda podrà donar lloc a la modificació, o anul·lació, si és procedent, de la resolució de la concessió prèvia consulta a la comissió avaluadora corresponent.
12. Documentació presentada i préstec de còpies
Els projectes originals de la producció presentada romandran en l'expedient en poder de l'Institut Valencià de l'Audiovisual i de la Cinematografia.
13. Import dels incentius i característiques
13.1. L'import global d'estos incentius serà de 160.000 euros.
13.2. Els projectes podran ser de tres modalitats: ficció, documental i animació.
13.3. L'incentiu màxim per a cada projecte no podrà ser superior al seu cost de producció.
13.4. L'import d'este incentiu junt amb l'acumulació d'altres ajudes per a la mateixa producció audiovisual no podrà superar el cost de producció.
13.5. S'incentivaran almenys tres projectes multiplataforma i tres projectes de curtmetratge.
14. Criteris de valoració
14.1. Per a la valoració dels projectes multiplataforma, fins a 100 punts, es consideraran els criteris següents:
1. Interés cultural i social, originalitat i qualitat i valors artístics del projecte (fins a un màxim de 35 punts).
a) Es valorarà amb un màxim de 25 punts l'interés i la qualitat del guió.
b) Es valorarà amb un màxim de 10 punts que les protagonistes i/o la temàtica del projecte estiga vinculada a la dona.
2. Viabilitat del projecte i projecció empresarial i professional (fins a un màxim de 30 punts)
La viabilitat es valorarà en funció del pla de finançament, el pressupost i els costos reals de mercat. Es valorarà la projecció empresarial del projecte i la composició de l'equip tècnic i artístic i la seua aportació en l'evolució dels professionals implicats. Es valorarà el pla de difusió en festivals i altres plataformes, així com la repercussió cultural, econòmica i social del projecte. Es valorarà que els directors dels projectes hauran de ser valencians.
3. Coherència de la proposta i les seues possibilitats de difusió i comercialització. Potencialitat per a generar comunitat, target i capacitat viral (25 punts).
4. Contribució cultural valenciana (fins a un màxim de 10 punts).
Es valorarà que el projecte continga elements de referència a la Comunitat Valenciana i la seua cultura.
14.2. Per a la valoració dels projectes de curtmetratge, fins a 100 punts, es consideraran els criteris següents:
1. Interés cultural i social, innovació, originalitat i qualitat i valors artístics del guió (fins a un màxim de 50 punts).
a) El valor cultural, la innovació, l'estil narratiu i visual, la particular visió de l'autor, la qualitat i originalitat del guió es valorarà amb un màxim de 40 punts.
b) Es valorarà amb un màxim de 10 punts que les protagonistes i/o la temàtica del projecte estiga vinculada a la dona.
2. Viabilitat del projecte i projecció empresarial i professional (fins a un màxim de 30 punts).
La viabilitat es valorarà en funció del pla de finançament, el pressupost i els costos reals de mercat. Es valorarà la projecció empresarial del projecte i la composició de l'equip tècnic i artístic i la seua aportació en l'evolució dels professionals implicats. Es valorarà el pla de difusió en festivals i altres plataformes, així com la repercussió cultural, econòmica i social del projecte.
3. Realització del rodatge de la producció a la Comunitat Valenciana (fins a un màxim de 10 punts).
El màxim de 10 punts s'atorgarà a aquells projectes el rodatge efectiu dels quals en la Comunitat Valenciana siga de 5 dies, en el cas de ficció, 10 dies, en el cas de documentals, i 60 dies de procés d'animació, en el cas dels curtmetratges d'animació. La puntuació s'aplicarà en funció del temps de rodatge realitzat en la Comunitat Valenciana. Els sol·licitants hauran de presentar detallat un pla de treball on figure el temps total de rodatge i les localitzacions, i s'haurà d'especificar el temps de rodatge a la Comunitat Valenciana.
4. Contribució cultural valenciana (fins a un màxim de 10 punts).
Es valorarà que el projecte continga elements de referència a la Comunitat Valenciana i la seua cultura.
14.3. Qualsevol canvi que es produïsca de caràcter substancial haurà de ser autoritzat pel director de l'Institut Valencià de l'Audiovisual i de la Cinematografia prèvia consulta a la comissió avaluadora. En cas de no notificar els canvis produïts es procedirà a la revocació de la subvenció.
14.4. L'incompliment per part del beneficiari del que s'ha declarat en el projecte comportarà la devolució de la subvenció.
15. Avaluació de les sol·licituds
Per a la valoració de les sol·licituds es constituirà una comissió avaluadora nomenada per la direcció de l'IVAC. Actuarà com a president qui ocupe la vicepresidència de l'IVAC; com a vicepresident el director de l'IVAC, o qui ostente les seues competències, i com a secretari una persona al servici de l'IVAC. Es nomenaran quatre vocals: dos representants de l'Administració de la Generalitat i dos representants proposats per la Direcció General de RTVV. La comissió avaluadora té facultats per a realitzar per mitjà dels seus membres totes les comprovacions que consideren necessàries per a avaluar millor els projectes presentats. El nombre de projectes beneficiaris estarà condicionat al crèdit pressupostari disponible.
16. Suport i mecenatge (crowdfunding)
L'IVAC, en cooperació amb entitats universitàries de la Comunitat Valenciana, facilitarà als beneficiaris d'estos incentius un suport puntual de difusió i expansió en xarxes socials del seu projecte amb l'objecte que estos puguen completar el seu finançament a través del micromecenatge i de les plataformes de crowdfunding. Els projectes que opten per esta modalitat podran disfrutar d'un suport alternatiu que els permeta donar a conéixer el seu projecte i optar per noves vies per a completar el seu finançament.
Els projectes comptaran amb la col·laboració de l'IVAC i de diverses universitats de la Comunitat Valenciana per a difondre el projecte amb l'objectiu que el projecte tinga més opcions d'aconseguir el finançament necessari per a dur-se a terme. L'IVAC i les universitats realitzaran un pla de difusió en línia tant del projecte, amb l'objectiu d'obtindre finançament, com de l'obra audiovisual una vegada acabada, amb l'objectiu de donar-li notorietat i promoció.